钦定古今图书集成/历象汇编/乾象典/第064卷 > 鬳斋十一槁 > 《天河赋》〈以天空色际宁见浮槎为韵〉唐卢肇
## 钦定古今图书集成/历象汇编/乾象典/第064卷 > 鬳斋十一槁 > 《天河赋》〈以天空色际宁见浮槎为韵〉唐卢肇

惟天有河，是生水德。凌浩渺之元气，挂峥嵘之远色。
所以正辰极，奠南北。其清莫挹，濯星斗以滋上元；其
恶可流，荡云霓以临下国。赫赫融融，自西自东，沿大
象而其源不竭，横终古而其运无穷。磅礡九霄，浸润
岂沾于土宇；轻清一气，波澜宁动于天风。匪荡荡而
就下，但耿耿而浮空。处昼则潜，由昏则见。俟良夜之
延瞩，故高明而自擅。光连月窟，何惭媚以怀珠；影照
天津，岂愧净而如练。至若白榆风劲，析木烟秋，吹玉
叶而将落，泛金波而共流。皎晶无际，阑干自浮。渡蟾
魄之孤轮，不闻濡轨；涨鹊桥之远岸，讵见操舟。莫议
高深，孰能揭厉？演漾必滋于若木，氛氲更袭于丹桂。
映苍天而渐出，想积石于河澨。拂远“树以将低，误一
苇于天际。”遥思濯手，远忆乘槎。流合璧之辉，几疑沉
玉；映散金之气，或类披沙。辨牛岂见其津涘，闻鸡遽
隐于云霞。是宜以河之名，居天之大。阁道蛇横于曲
渚，骊珠蚌剖乎浅濑。源流自远，清无可羡之鱼；分野
甚明，皎若誓封之带。凿自太古，疏于圆灵。奔注肯随
于川渎，高明自贯于日星。夫其济黄道，决青冥。荫地
轴，洒《天经》。悠矣久矣，配吾君之永宁。